በተሳሳተ መረጃ ሕዝብ የሚያሸብሩ አካላትን መንግሥት አስጠነቀቀ፡፡
ባሕር ዳር፡ መጋቢት 20/2012 ዓ.ም (አብመድ) በተሳሳተ መረጃ ሕዝብን ማሳሳት ከኮሮና እኩል ጎጂ መሆኑን የጠቅላይ ሚኒስትር ጽሕፈት ቤት አሳሰበ፡፡‘‘የጤና ቀውስ በዓለም አቀፍ ደረጃ ሲከሰት፣ የተሳሳተ መረጃን ተቀብሎ ማሠራጨት ከቀውሱ እኩል ጎጂ ነው። ማንኛውም ሰው እንዲህ ባለ ጊዜ የሐሰት ዜናዎችን ለማስቆም የሚችለውን ሁሉ ማድረግ አለበት’’ ብሏል የጠቅላይ ሚኒስትር ጽሕፈት ቤት በማኅበራዊ ገጹ።የፌዴራል መንግሥት የኮሮና ወረርሽንን በሚመለከት በጤና ሚኒስቴር አማካኝነት መረጃን እያደራጀና በየዕለቱ እያሠራጨ እንደሆነ ያስታወሰው ጽሕፈት ቤቱ ‘‘የጠቅላይ ሚኒስትር ጽሕፈት ቤት ከሚኒስቴር መሥሪያ ቤቶች የተውጣጣው ኮሚቴ እና ሌሎች ዐበይት ኮሚቴዎች ያላቸውን ወቅታዊ የሥራ ክንውን እያስተባበረ እና መረጃን እያስተላለፈ ነው’’ ብሏል።ይሁን እንጅ እንዲህ ባለው አስከፊ ጊዜ የፖለቲካ ትርፍ ለማግኘት ከሚንቀሳቀሱ አካላት ሕዝቡ ነቅቶ ራሱን እንዲጠብቅ ነው ጽሕፈት ቤቱ ያሳሰበው። ‘‘የኅብረተሰብ ጤና መረጃን ማዛባት እና በዜጎች መካከል ፍርሃት እና ረብሻን መንዛት በወንጀል የሚያስጠይቅ፣ ሀገራዊ አንድነትን የማናጋት ተግባር ነው’’ ሲልም አስጠንቅቋል። በኮሮና ወረርሽኝ ዙሪያ መረጃ የሚሰጡት የጤና ሚኒስቴር እና የኢትዮጵያ ኅብረተሰብ ጤና ኢንስቲቲዩት እንደሆኑም አሳስቧል።‘‘በዚህ ፈታኝ ወቅት በሕዝብ ጤናና ደኅንነት ላይ በልዩ ልዩ መንገድ ሽብር የሚነዙ አካላት ላይ የሕግ አስከባሪ አካላት ሕግ የማስከበር ተግባራቸውን በጥብቅ እንዲያከናውኑ የታዘዙ መሆኑንም የጠቅላይ ሚኒስትር ጽሕፈት ቤት ይገልጣል’’ ነው ያለው በማስጠንቀቂያው።